[{"text_idx": "#000002", "text": "50-aastane loodust igatsev Algallika terapeut sattub teise hingamisteraapia, BBTRSi juurde"}, {"text_idx": "#000003", "text": "Kas na\u0308ete selle teksti all pa\u0308evalilledega maaliga fotot? Kui mitte, soovitan vahetada brauserit \u2013 Mozilla asemel Chrome vo\u0303i Internet Explorer, sest fotod annavad loole palju juurde. Sama vahetust soovitame, kui ei na\u0308e ja\u0308rgmisi pilte (neid on lehel kokku 5)."}, {"text_idx": "#000004", "text": "BBTRS on meetod, kus terapeudil on vaimset, hingelist, emotsionaalset ja kehalist tipptaset no\u0303udev roll. Et sellega hakkama saada, peab tema keha olema tugev, painduv, energiast pakatav, vibreeriv ja ha\u0308stitoimiv. Mina olen BBTRSi juures olnud 2016. aasta juunist, kui valisin minna oma esimesele, 3-pa\u0308evasele tutvustavale kursusele, olles ise 50-aastane (pildil) ning olnud va\u0308ljao\u0303ppinud ja praktiseeriv hingamisterapeut alates aastast 2011. Mu po\u0303hiline hingamisteraapia meetod, Algallika protsess ja hingamisto\u0308o\u0308 aitas minul ja paljudel mu klientidel leida oma mittetoetavaid mo\u0303tteid ning asendada neid elujaatavatega, mo\u0303ista su\u0308nni ta\u0308htsust ja su\u0308nnitrauma mo\u0303ju, muutuda enda ja teiste suhtes mo\u0303istvamaks ja leebemaks ning suhtuda kehasse positiivselt. Olen ta\u0308nulik meetodi loojale Binnie A. Dansbyle \u2013 temaga algas minu elus suur tervenemine ja ta\u0308nu temale suutsin ma jo\u0303uda oma noorima lapse ekstaatilise su\u0308nnituseni esimesel terapeudio\u0303ppeaastal. Ko\u0303igist tema juures o\u0303ppinutest on saanud toetav kogukond ja turvavo\u0303rgustik, mille eest samuti suur ta\u0308nu! Samas oli Algallika meetod suunatud Hingele ja Vaimule ning du\u0308sfunktsionaalsete mo\u0303tete muutmisele. Kehasse suhtuti austavalt ja tunnustavalt, seda vo\u0303eti kui tervikut ja igasugune keha oli ta\u0308iuslik selle heast vo\u0303i halvast funktsioneerimisest hoolimata. Vo\u0303tsin selle suhtumise u\u0308le, kuid oleksin sellest hoolimata tahtnud kehast rohkem teada. Keerulisemates olukordades, na\u0308iteks kui kellelgi algas paanika, tundsin ennast ebakindlalt. Kui uus klient tellis 10 teraapiaseansiga kuuri, siis esimesed seansid olid muutusterohked ja transformeerivad. Kahjuks sattusid mitmed kliendid alates 3.-4. seansist uuele platoole, kust ko\u0303rgemale to\u0303usta jo\u0303udsid alles 9.-10. seansil. Pu\u0308u\u0308dsin olla seanssidel vo\u0303imalikult toetav, kuid mo\u0303nikord oli raske kogu ta\u0308iega kohal olla, kord ja\u0308in isegi kliendi juures istudes tukkuma \ud83d\ude42 Sest terapeudi u\u0308lesanne oli toetavalt kliendi juures olla ja talle afirmatsioone o\u0308elda, tema kehale ei olnud mingeid no\u0303udmisi, see vo\u0303is ollagi loid ja mugav."}, {"text_idx": "#000005", "text": "Lisaks oli mu isiklikus elus lahendamata probleeme, millest po\u0303genesin to\u0308o\u0308sse, raamatute lugemisse, filmide vaatamisse ja vaimsetesse kogemustesse. Meditatsioonidel ja hingamisseanssidel, kus olin ise mediteerija ja hingaja rollis, \u201ckadusin tihti a\u0308ra\u201d, sain kogemusi, millest ma hiljem ei ma\u0308letanud midagi. Tundliku natuurina po\u0303desin ka linnaelu stressi ja loodusest kaugenemise pa\u0308rast, lahendust aga ei na\u0308inud, sest pa\u0308evad olid ta\u0308idetud hingamisseanssidega, o\u0303htud koolituste ja grupiu\u0308ritustega, vabal ajal tegelesin nooremate lastega ja kodu vajas ka koristamist \u2013 linnast va\u0308lja sain rohkem puhkuse ajal ja kord kuus ku\u0308lastasime maal elavaid vanemaid, kuid oleksin vajanud hulga tihedamat kontakti loodusega."}, {"text_idx": "#000006", "text": "Juba esimesel 3-pa\u0308evasel kursusel sain aru, et BBTRS vo\u0303ib muuta ko\u0303ik. Siin ra\u0308a\u0308giti va\u0308he, see-eest paikapidavalt. Teooriat esitati va\u0308ikeste portsude kaupa, kogu u\u0308leja\u0308a\u0308nud aeg oli ta\u0308idetud liikumise, praktiliste harjutuste ja hingamisega. See meetod a\u0308ratas minus kirglikkuse, ma\u0308ngulisuse ja u\u0308rgsuse. Sain aru, et paljugi, mida olin pidanud paikapidavateks to\u0303dedeks, oli tegelikult mulle vanemate vo\u0303i kooli vo\u0303i u\u0308hiskonna poolt sisendatud hirmud, tabud vo\u0303i piiravad mo\u0303tted. Ja mu enda elu pole a\u0308sja 50-aastaseks saanuna juba poolenisti a\u0308ra elatud, vaid ko\u0303ik on alles ees \ud83d\ude42"}, {"text_idx": "#000008", "text": "Eriti inspireeriv oli o\u0303petaja Nisarga, kellel ja\u0308tkus vo\u0303hma meiega ko\u0303ik kaasa teha, elu eest tantsu vihtuda ja ja\u0308rgmisel hetkel o\u0303rnalt ja tundlikult demoseanssi la\u0308bi viia. Ta oli ise ko\u0303ik la\u0308bi tunnetanud, ka to\u0303elise trauma la\u0308bi teinud ja selle endas tervendanud. Ta oli elanud Indias Osho kommuunis ja olnud kaaslooja BBTRSi looja Giten Tonkoviga. Peale BBTRSi o\u0303petas ta LomiLomi ja MER massaaz\u030ci ja tema kehato\u0308o\u0308 kogemus aitas paremini la\u0308bi tunnetada biodu\u0308naamilise hingamise ajal kasutatavad massaaz\u030civo\u0303tted. Mina, kes ma polnud varem u\u0308hegi Osho ju\u0308ngri ega tantramehega la\u0308hedalt kokku puutunud, olin temasse vahepeal lausa armunud. Seeja\u0308rel sain aru, et see oli naine minus, kes vajas tervenemiseks tervet meespoolt ja laps minus, kes vajas tervenemiseks tervet isa, see ei olnud to\u0303eline armumine. Aga armastan ma teda ku\u0308ll, nagu ko\u0303iki inimesi \ud83d\ude42"}, {"text_idx": "#000009", "text": "Elumuutvad ja loodussidet taastavad praktikad Emajo\u0303e a\u0308a\u0308res"}, {"text_idx": "#000010", "text": "Kursusel soovitati hakata ennast pa\u0308evaks ha\u0308a\u0308lestama hommikuste praktikatega, mis peaksid ho\u0303lmama enda liigutamist ja energiatele avamist. Mina avastasin uuesti, et elan Emajo\u0303e la\u0308hedal, mille a\u0308a\u0308res on puuderiba ja puid on ka mu kodulinnaosas Karlovas. Ja on ka suuri muruplatse, mida ku\u0308ll niidetakse, kuid kuhu niitmiste vahepeal juba jo\u0303uavad kasvada ja o\u0303itsema minna po\u0303llulilled. Ja isegi kui midagi ei o\u0303itse, saab ometi seal ka\u0308ia paljajalu ja to\u0303mmata endasse maaenergiat. Selline hommik muudab reipaks ja so\u0303na otseses mo\u0303ttes avab su ko\u0303igele heale, selle asemel, et viimase hetkeni magada ja siis na\u0308rvis olles to\u0308o\u0308le tormata. Hakkasin neid rituaale praktiseerima, mida olen teinud ta\u0308naseni, sellesse piirkonda ja\u0308rjest lisanduva elurikkuse u\u0308le ro\u0303o\u0303mustades. \ud83d\ude42"}, {"text_idx": "#000012", "text": "BBTRSi terapeudi o\u0303ppe algus. To\u0308o\u0308 tardunud energiaga."}, {"text_idx": "#000013", "text": "Novembris 2018 osalesin teisel 3-pa\u0308evasel tutvustusel ja kui sain kutse 2-aastasele BBTRSi terapeudi va\u0308ljao\u0303ppele, ei ko\u0303helnud ma hetkegi. Mais 2017 tegin la\u0308bi esimese 7-pa\u0308evase terapeudio\u0303ppe mooduli, hingates nende pa\u0308evade jooksul kuus toetusega hingamisseanssi, to\u0308o\u0308tades la\u0308bi ko\u0303ik keha pingevo\u0308o\u0308d. Suurim avastus oli tardunud energia, mida oli mu kehas ohtrasti. Tajusin seda hiiglasliku betoonitaolisest materjalist risttahuka kujulise moodustisena oma rinna ja ko\u0303hu kohal. Esialgu oli see kompaktne, kuid hakkas pika peale kihistuma. Pealmised kihid so\u0303itsid pealt a\u0308ra ja kadusid aegamo\u0308o\u0308da. Kuuendaks seansiks oli hiigelkaljust ja\u0308rel riismed, betoonmonoliidist saanud betoonira\u0308gu. Mu elus hakkasid asjad liikuma, hakkasin juba tegema praktikaseansse, kus sain endale uue rolli: \u201co\u0303pilane-praktikant\u201d. Mulle, kes ma olin juba 6 aastat terapeut olnud, oli vabastav vabaneda nii suurest vastutusest \u2013 praktikaseansil kirjutas klient alla kokkuleppele, et vastutab ise oma heaolu ja seisundi ja\u0308lgimise eest ning arvestab, et temaga tegeleb o\u0303pilane, mitte valmis meister \ud83d\ude42"}, {"text_idx": "#000014", "text": "Kaks aastat mo\u0308o\u0308dus pa\u0308ris kiiresti \u2013 mo\u0303lemal aastal kaks 7-pa\u0308evast koolitusmoodulit, nende vahepeal hindeliste veebinaride vaatamine, kirjanduse lugemine ja dokumenteeritud praktikaseansside la\u0308biviimine (kokku 100 seanssi). Hommikupraktika ja seanssidel liigutamine hoidis vormis, seansid klientidega olid huvitavad ja arendavad. Tundsin, et saan seal kasutada ko\u0303iki oma vo\u0303imeid, nii vaimseid kui fu\u0308u\u0308silisi ja see oli hea."}, {"text_idx": "#000015", "text": "Lo\u0303petasin 2-aastase va\u0308ljao\u0303ppe augustis 2018, ro\u0303o\u0303mustades unistuse ta\u0308itumise u\u0308le, tundes aga suurt puudust isiklikust BBTRSi teraapiast, sest viimastel moodulitel sain ise hingata u\u0308ksikutel kordadel, enamikus olin assistendi ja grupitoetaja rollis. Sellel kursusel oli minu isiklikus protsessis siiski va\u0308ga oluline seik: demoseanss o\u0303petaja Nisargalt \u2013 seanss, kus ta avas minu hingamist ja su\u0308damevo\u0308o\u0308d ko\u0303igi grupikaaslaste ees, aeg-ajalt grupile ku\u0308simusi esitades ja kommenteerides. Sain seal oma su\u0308dame mo\u0303neks ajaks lahti ja hingamise varasemast ma\u0308rksa ta\u0308ielikumaks. Ja kuna ka grupitoetajad osalesid u\u0308hsmeditatsioonidel ja u\u0308histantsudes ning tegid ko\u0303ik kaasa peale toetusega hingamise, olin pa\u0308rast kursust laetud uue energiaga ja su\u0308gisel tuli va\u0308ga palju uusi kliente!"}, {"text_idx": "#000016", "text": "To\u0303usud ja mo\u0303o\u0303nad 2018-2020 BBTRSi terapeudina"}, {"text_idx": "#000017", "text": "Ja\u0308rgmise kahe aasta jooksul oli minu elus to\u0303use ja langusi. Raskeim aeg oli talvel ja kevadel 2019, kui soovisin taotleda ta\u0308iskasvanukoolitaja kutset ja la\u0308ksin pikale, mitu kuud kestvale kutse taotlemise ettevalmistuskursusele. Seal avastasin, kui va\u0308he see, mida olin viimase ku\u0308mne aasta jooksul o\u0303ppinud ja kogenud, luges nn peavoolu ja to\u0303enduspo\u0303hisuse apologeetidele. Minu terapeudikoolituste tunnistused ei tundunud u\u0308ldse no\u0303uetekohased. Puudusid neil ju nii registreerimisnumbrid kui viited o\u0303ppekavadele. Lisaks ei olnud o\u0303ppejo\u0303ududel erialaseid teaduskraade. Olin ro\u0303o\u0303mustanud paljude klientide ja o\u0303pilaste tervenemise ja arengu u\u0308le, kuid mul ei olnud oma saavutuste kinnitamiseks kusagilt vo\u0303tta teadusuuringuid. Tunnetades, et selle su\u0308steemi jaoks, kuhu pu\u0308u\u0308dsin sobituda, olen ma mitte kvalifitseeritud erialaspetsialist, vaid ilma hariduse ja kogemuseta inimene, sattusin masendusse ja kuna kursuse hinna sees oli igal koolituspa\u0308eval kolm maitsekohvijooki ning piiramatult komme-ku\u0308psiseid, hakkasin lohutuseks so\u0308o\u0308ma. Esimesel korral u\u0308he kohvi ja mitte u\u0308htki na\u0308ksi, viimasel korral juba ko\u0303ik kolm ettena\u0308htud jooki 2 tl suhkruga ja peoga magusat. Mis lisas kehakaalu, tekitas seedeprobleeme ja lisas veelgi rohkem masendust. Enesehinnang langes ja isegi 6-pa\u0308evane Dan Brule\u0301 hingamiskursus 2019. aasta mais ei toonud mind depressioonist va\u0308lja. Tundsin ennast seal nagu Tim Thaler, kes katab na\u0308o ka\u0308tega ja nutab, et ko\u0303ik arvaksid, et ta naerab, kuid naerda ta ei suuda ... Ma\u0308rkasin, kuidas ko\u0303ik teised avanevad ja arenevad nende pa\u0308evade jooksul, kuid mina sain vaid uusi traumasid ja hingamisseansid ei olnud seal minu jaoks piisavalt turvalised, et usaldada ja transformeeruda. Enamik seansse olid ilma toetajata, tihti tuli keset hingamist otsustada, kas ise pu\u0308sti karata ja hakata tantsu vihtuma nagu pool gruppi, vo\u0303i ja\u0308a\u0308da lamama, kuid lasta teistel enda u\u0308mber tantsida, kus keegi vo\u0303ib su otsa komistada vo\u0303i sulle pihta minna \u2013 kui oled a\u0308rev, suurendab see a\u0308revust veelgi ..."}, {"text_idx": "#000018", "text": "Kuid suvel 2019 hakkasin uuesti tegema hommikurituaale \u2013 hommikujooksu Emajo\u0303e a\u0308a\u0308rde Rebase paadisadamasse, sufi po\u0308o\u0308rlemist, jooga- ja aeroobikaharjutusi u\u0308hel paadisillal, paljajalu ko\u0303ndi mo\u0308o\u0308da Emajo\u0303e a\u0308a\u0308rset niitu ja ts\u030cakrahingamist u\u0308he hiiglasliku ho\u0303bepaju all Emajo\u0303e a\u0308a\u0308res. Loodus ravis mu masenduse, peagi suutsin ja\u0308lle ro\u0303o\u0303mustada ilusa ilma, usaldavate lindude ja ta\u0308rkavate taimede u\u0308le. Su\u0308giseks olin tippvormis, enesekindel, ro\u0303o\u0303mus ja liikuv."}, {"text_idx": "#000019", "text": "Vaheku\u0308simus: kuidas suhtun oma koolitajaeksami ettevalmistuskursuse katsumusse nu\u0308u\u0308d?"}, {"text_idx": "#000020", "text": "Kursus ta\u0308itis oma eesma\u0308rgi: omandasin ta\u0308iskasvanukoolitajale ha\u0308davajalikud oskused ja po\u0303himo\u0303tted, o\u0303ppisin koolitusi paremini planeerima ja eesma\u0308rgistama, tutvusin paljude uudsete ja huvitavate vo\u0303tetega koolituse vaheldusrikkamaks ja jo\u0303ukohasemaks muutmiseks, hakkasin oma pa\u0308devuse to\u0303endamiseks to\u0303endusmaterjali koguma. Eksam on siiani tegemata, sest sain aru, et reikikoolituste ja esoteeriliste hingamisu\u0308rituste to\u0303enduspo\u0303hisuse to\u0303estamine vo\u0303ib kujuneda raskeks. Need ei olegi to\u0303enduspo\u0303hised, vaid tunnetuspo\u0303hised ja kogemuspo\u0303hised, nii tunnetus kui kogemus on ko\u0303igi holistiliselt mo\u0303tlevate inimeste jaoks oluline to\u0303endusmaterjal \u2013 ma vo\u0303in olla ise midagi kogenud, kuulnud teiste ka\u0308est veenvaid kogemuslugusid, vo\u0303i vo\u0303in olla ise midagi tunnetanud vo\u0303i usun kellegi, na\u0308iteks vaimse o\u0303petaja tunnetuse kirjeldust. Usun seda, mis minu maailmapilti sobitub ja minuga resoneerub. Kui keegi va\u0308idab midagi, mis on la\u0308bi tunnetamata ja mida ta pole ise kogenud, ei la\u0308he ma sellega kaasa. Aga saan aru to\u0303enduspo\u0303hisust no\u0303udvatest inimestest ja leida ka neile sobivat to\u0303endusmaterjali. Selle aasta 1. oktoobriks, kui tuleb ja\u0308rjekordne eksam, loodan, et saan kokku mitte-enam-nii-esoteeriliste koolituste to\u0303endusmaterjali. Sest metsaku\u0308mbluse uuringuid on tehtud u\u0308le maailma, hingamisharjutuste mo\u0303ju kohta leiab to\u0303endeid, tervislikest eluviisidest ra\u0308a\u0308kimata. Kui jo\u0303uan, teen enne oktoobrit veel mo\u0303ned inglise keele koolitused \ud83d\ude42 /"}, {"text_idx": "#000021", "text": "Mida arvan sellest, et o\u0303ppejo\u0303ududel pole erialaseid teaduskraade?"}, {"text_idx": "#000022", "text": "Mo\u0303lemal, kelle juures olen hingamisterapeudiks o\u0303ppinud, on ko\u0303rgharidused teistel erialadel \u2013 Binnie A Dansby oli kunagi tipptasemel disainer ja Nisarga insener (MSc). Pa\u0308rast erialalt lahkumist on mo\u0303lemad la\u0308binud tohutult pika ja mujet avaldava isikliku teekonna, o\u0303ppinud suurte meistrite juures (Binnie Omraam Mikhae\u0308l Ai\u0308vanhovi ja Nisarga Osho), teinud koosto\u0308o\u0308d esoteerikakoru\u0308feedega (Binnie na\u0308iteks vabastava hingamise looja Leonard Orriga ja peaaegu iga maailmas tuntud hingamiskoolkonna loojaga), la\u0308binud isikliku tervenemise ja oma su\u0308gavama olemuse juurde jo\u0303udmise protsessi ning ta\u0308naseks saavutanud muljet avaldava tervikliku maailmaka\u0308sitluse. Binnie on la\u0308inud rohkem vaimsuse, Hinge ja Vaimu tervendamise teed, Keha ku\u0308ll austatakse ja uuritakse teoreetiliselt, kuid ja\u0308etakse siiski aupaklikult ko\u0303rvale, lubades vaid hingamisel seda liigutada. Binnie ja\u0308lgib va\u0308ga teraselt teaduses, eriti psu\u0308hholoogiateaduses toimuvat, ro\u0303o\u0303mustab uute avastuste u\u0308le ja vo\u0303tab ko\u0303ik kohe tarvitusele kui need tema su\u0308steemi sobituvad. Tema o\u0303petusel on suuri kokkupuutealasid positiivse psu\u0308hholoogiaga, mida tavapsu\u0308hholoogiateadus ebateaduseks ei pea. Nisarga ja\u0308llegi austab Hinge ja Vaimu, kuid tegeleb va\u0308ga po\u0303hjalikult Kehaga. Ta\u0308naseks on temast saanud nii hingamisterapeut, kraniosakraalterapeut, MER-massaaz\u030ci terapeut ja koolitaja kui ka Lomi-Lomi Nui massaaz\u030ci terapeut ja koolitaja. Ta on vo\u0303tnud anatoomia ja fu\u0308sioloogia kursuseid Poola u\u0308likoolides ja sooritanud eksameid. Ta teab ko\u0303igi luude, lihaste, ko\u0303o\u0303luste ja na\u0308rvide funktsioone, kinnituskohti ja ladinakeelseid nimetusi. Arvan, et tema erialateadmised ei ja\u0308a\u0308 alla fu\u0308sioloogiao\u0303ppejo\u0303u omadele. Mo\u0303lema teadmised ei ole kitsalt su\u0308gavad u\u0308he eriala piires, vaid ho\u0303lmavad kogu terviku. Mo\u0303lemad na\u0308evad suurt pilti. Nad ei ole valinud kulutada aega ja na\u0308ha vaeva enda pa\u0308devuse to\u0303estamisega, vaid na\u0308hes, et nende teraapiatel on suur positiivne efekt, hakanud kohe inimesi aitama ja va\u0308lja koolitama terapeute, kes samuti inimesi aitaksid. Sest seda on just praegu va\u0308ga vaja! Ta\u0308iskasvanukoolitajana tekkis mul soov kirjeldada nende o\u0303petatavat ja no\u0303udmisi nii ha\u0308sti, et tekiks no\u0303uetekohane o\u0303ppekava, millele saaks taotleda akredeteeringut. Kuid kuna see on suur to\u0308o\u0308, pole ma selle juurde veel asunud."}, {"text_idx": "#000023", "text": "Su\u0308gisel 2019 hakkasin tegema enda jaoks uudseid asju. Mind kutsuti Linnamuuseumisse uusreligioonide konverentsile (sealsed uurijad pidasid uusreligioonideks ka reikit ja vabastavat hingamist). Selle asemel, et piirduda kuulaja rolliga, tegin korraldajatele ettepaneku sisustada omalt poolt pause liikumisega, ettepanek vo\u0303eti vastu ja sain kiitvat vastukaja. Osalesin ka muusikateraapia konverentsil ja koolitajate mittekonverentsil, kust sain va\u0308a\u0308rtuslikke ideid. Tundsin end ja\u0308rjest paremini ja ta\u0308ielikumalt."}, {"text_idx": "#000024", "text": "Lasin oma teraapiaruumis teha oma kulu ja kirjadega remondi, mis oli ko\u0303ige po\u0308o\u0308rasem ja julgem asi, mida ma oma ko\u0303rges energias ette vo\u0303tsin. Olin juba kolm aastat neis ruumides tegutsenud ja kogu aeg vaikselt kahetsenud, et ma kohe alguses, kui majahaldur ruumid minu vajaduste ja\u0308rgi kohandas, ei julgenud teoks teha oma visiooni avarast kolme aknaga hingamissaalist, kuhu ei so\u0303ida sisse u\u0308htki seina. Kuna siis kui ruumi esialselt u\u0308mber ehitati, 2016. aasta lo\u0303pus, olin ma veel hirmus muutuste ees ning lo\u0303in kohkuma vastutusest kavandada ja otsustada ainuisikuliselt oma edasine to\u0308o\u0308keskkond, palusin abiva\u0308ge ja mulle tuli appi pikaajalise ehitusfirma juhtimise kogemusega inimene, kel oli kogemusi ka teraapiaruumidega. Tema soovitas mul ja\u0308tta alles eesruumi, et sisse tulles saaks lu\u0308kandukse enda ja\u0308rel kinni to\u0303mmata. Selle tulemusel ja\u0308i 48 m2 ruumidest ca 1/6 eesruumi alla, saal oli kitsas, sinna ei mahtunud joogamattide ta\u0308isringi ning sinna so\u0303itsid sisse eesruumi terav nurk ja lu\u0308kanduks. Olin kolm aastat seda po\u0303denud, nu\u0308u\u0308d aga, oma ko\u0303rges energias, otsustasin esialgse avara hingamisruumi plaani ikkagi teoks teha."}, {"text_idx": "#000026", "text": "Hingasin seda olukorda ka. Avardununa mo\u0303istsin ka seda, mis toimus meie vahel energeetilisel tasandil. Ehitaja soovis pakkuda oma armastust. Kogu tema ka\u0308itumisest ja olekust oli tunda, et ta on ka\u0308inud vaatamas ku\u0308mneid ja ku\u0308mneid objekte, ta on muudkui pakkunud oma armastust, aga seda pole vastu vo\u0303etud, vo\u0303i on hakatud hinda odavamaks tingima ja ta on sellest va\u0308sinud, va\u0308sinud tagasi lu\u0308kkamisest, koonerdamisest, nurka surumisest, naha u\u0308le ko\u0303rvade to\u0303mbamisest, tugevamatele alla ja\u0308a\u0308misest. Sest ta lihtsalt soovib pakkuda oma armastust ja tagada kindlustunnet oma to\u0308o\u0308meestele ... Ja ma ei suutnud olla u\u0308ks neist, kes koonerdavad ja hinna olematuks tingivad. Ma vo\u0303tsin ta armastuse vastu \ud83d\ude42 Riskides kaotada ko\u0303ik \u2013 kui mingil po\u0303hjusel Juugakojale ei peaks klientidelt uusi makseid laekuma. Eesruumi vahesein lammutati ja seinad va\u0308rviti valgeks, et ruumi vibratsioon muutuks ko\u0303rgemaks ja u\u0308ldmulje oleks veel puhtam. Valminud ruumi u\u0308le vaadates ma\u0308rkasin, kui palju oli vaeva na\u0308htud eri ko\u0303rgustel olnud eesruumi ja po\u0303hiruumi ripplagede u\u0308htlustamisega. Ja tunnetasin veelkord seda armastust \ud83d\ude42"}, {"text_idx": "#000028", "text": "Tundus, et uuenenud, valgenenud ruumis, kuhu u\u0308ks klient oli kinkinud ka hea bassiga muusikakeskuse, mis sobis eriti minu teraapias kasutatavate s\u030camanistlike ja pa\u0308rimuslike lugude esitamiseks, ei pidurda mind enam miski, kuid siiski algasid tagasilo\u0308o\u0308gid."}, {"text_idx": "#000029", "text": "Mo\u0303nedele klientidele ei meeldinud lagedad, kardinateta valged seinad ja nad kadusid a\u0308ra. Ja mo\u0303nedele ei meeldinud, et ei saa enam esiku ust kinni to\u0303mmata... Mulle endale hakkas mo\u0303juma valge va\u0308rv, kui alguses tundus see uudse ja eriti puhtana, siis mingist hetkest hoopis haiglapalatiliku ja troostituna. Hakkasin taga nutma ro\u0303o\u0303msat kollast, mis oli mind u\u0308mbritsenud varem ja mis kontrastis sa\u0308rava taevasinisega oli eriti ergutav. Eneselegi ootamatult hakkasin end tundma iga pa\u0308evaga loiumana, ro\u0303o\u0303mutumana ja mo\u0303ttetumana, kliente ja\u0308i va\u0308hemaks ja mo\u0303ned pettusid. Veebruari lo\u0303pus olin juba ta\u0308ielikult mustas augus. Kui mul ei olnud kindlat kokkulepet to\u0303lkele, teraapiaseansile vo\u0303i ha\u0308davajalikku ka\u0308iku lastega, eelistasin to\u0303mbuda oma voodis kerra ja igatseda seda, et ma midagi ei na\u0308eks, midagi ei kuuleks ja midagi ei tunneks. Ja siis tuli koroonakriis ..."}, {"text_idx": "#000030", "text": "Imetlesin neid terapeute ja vaimseid o\u0303petajaid, kes olid kohe hakkamas, inimesi julgustamas ja innustamas ja kellel oli ka tehniline vo\u0303imekus hakata seansse veebi teel pakkuma. Nemad justkui teadsid, mis on to\u0303de, mis vale ja usaldasid ennast. Mina mitte. Sain u\u0308le esialgsest paanikast ja leidsin suurt julgustust vandeno\u0303uteooriate gruppides, sest seal olid inimesed julged ja enesekindlad. Mo\u0303ned neist pu\u0308u\u0308dsid ikkagi endale ko\u0303iketeadja mainet omistada ja inimesi isegi veel suuremate ohtudega hirmutada kui peavool. Hakkasin pikapeale tunnetama, kes usub siiralt oma o\u0303petust ja jagatavat infot, kes on kasu peal va\u0308ljas. Eriti suurt hirmu mul enam ei olnud, see-eest ei usaldanud ma ennast. Kui varem olin tahtnud inimestega to\u0308o\u0308tada, et aidata neil leida endas jo\u0303ud ja eneseusaldus, siis nu\u0308u\u0308d ma ei usaldanud ennast, kaheldes, kas ikka olen pa\u0308dev inimestega to\u0308o\u0308tama ja koolitama. Sest ma ju ei teadnud kindlalt, mida neile koroona suhtes soovitada. Ma ei saatnud enam laiali uudiskirju, ei avaldanud kuulutusi ega infot. Olin enda silmis tu\u0308hi koht."}, {"text_idx": "#000031", "text": "Otsustasin oma tegevuse lo\u0303petada. O\u0303nneks ei olnud majahaldur no\u0303us u\u0308u\u0308rilepingut lo\u0303petama kohe ma\u0308rtsis, vaid alles kolme kuu pa\u0308rast. Otsustasin veel kolm kuud vastu pidada ja pisitasa edasi to\u0308o\u0308tada, ja\u0308lgides ennast hoolikalt, et ma oma vo\u0303imaliku ebapa\u0308devuse juures ei kahjustaks kliente. Kevadpa\u0308ike andis energiat. Panime Juugakoja tagaseina uuesti u\u0308les maast-laeni helesinised kardinad ja nende la\u0308hedale Kalli Pikase pa\u0308ikesekollase maali. Ro\u0303o\u0303msa kollase ja sa\u0308rava sinise kooslus oli tujuto\u0303stev. Mais-juunis hakkas tulema uusi kliente, kellega toimus nii po\u0303nevaid protsesse, et pikendasin u\u0308u\u0308rilepingut veel juuliks. Juulis aga su\u0308ndis midagi imelist. Ei tulnud palju kliente, vaid u\u0308ksnes kolm uut. See eest soovisid ko\u0303ik kolm vo\u0303tta terve kuuri ja teha see intensiivselt kuu aja jooksul, kui tavaliselt vo\u0303tab 8 korraga kuur aega kaks kuud ja pikem isegi rohkem. Ko\u0303ik nende protsessid olid minu endagi jaoks erilised ja teemad, mida me la\u0308bisime, nii olulised, et soovisin veel paremat vormi. Hakkasin ise sagedamini hingamisseansse la\u0308bi tegema ja mitmekesistasin erinevaid tervisepraktikaid, mida kasutasin. Kuna kahel kuuril kolmest olid tulemused ma\u0308rgatavad ja suured, kolmandal va\u0308iksemad, kuid siiski positiivsed, otsustasin selle kuu jooksul, et ma ei vaheta eriala. Ja\u0308a\u0308n BBTRSi juurde ja sel juhul on ju vaja ta\u0308iendkoolitust!"}, {"text_idx": "#000032", "text": "2020. aasta Ma\u0308nniku kursusel su\u0308ndiv transformatsioon"}, {"text_idx": "#000033", "text": "Leppisin BBTRSi terapeutide koolituse korraldajatega ko\u0303igepealt kokku, et osalen ho\u0303ivatuse to\u0303ttu nende 8-pa\u0308evasel kursusel 6 keskmisel pa\u0308eval, ja\u0308ttes a\u0308ra sissejuhatuse ja viimase pa\u0308eva lo\u0303ppkokkuvo\u0303tted ning tunnistuste andmise. Mo\u0303tlesin, et va\u0308rskendan ma\u0308lu, vaatan uuesti u\u0308le, kuidas o\u0303petaja Nisarga iga pingevo\u0308o\u0308 seansse la\u0308bi viib, omandan uued vo\u0303tted, mis meetodisse on vahepeal lisandunud ja veedan kvaliteetaega huvitavate inimestega, la\u0308hedal loodusele. Kuid alahindasin ja\u0308rjekordselt selle teraapia elumuutvat jo\u0303udu ja kogu va\u0308ge. Selle asemel, et natuke u\u0308ht-teist uut omandada, sattusin nende seitsme pa\u0308evaga, mis ma lo\u0303puks seal veetsin (sest ei suutnud enne lo\u0303ppu lahkuda \ud83d\ude42 ) ning kuue toetusega ja u\u0308he ru\u0308hmaviisilise hingamisprotsessiga to\u0303elisesse transformatsiooniprotsessi. Ta\u0308nu vegan toidule, intensiivsele liikumisele ja hingamisele, alustas mu keha puhastusprotsessi, mis pa\u0308rast kursust ja\u0308tkus, kehakaal langes 4 kg (59 pealt 55 peale). Iga ja\u0308rgmine hingamisprotsess oli eelmistest vo\u0303imsam, su\u0308gavam, emotsionaalsem, kuni tundlikkus muutus va\u0308ga suureks ja su\u0308da avanes ta\u0308iesti. Grupikaaslased tundusid vanade rindekaaslaste ja eluaegsete su\u0308dameso\u0303pradena. Vahepeal oli meel va\u0308ga kerge ja pulbitses ro\u0303o\u0303m, teisel hetkel valdas meeli su\u0308gav liigutus- ja ta\u0308nutunne. Ma\u0308nnikult lahkudes oli tunne, nagu rebiksin su\u0308dame puruks. Nagu seal oleks suur mull, mis venib sealt eemaldumise ajal nagu ragulkaniit, kuni u\u0308hel hetkel puruneb. Aga see ei olnud traagiline purunemine, sest olin ta\u0308is energiat tuua see hea energia, usaldus ja armastus ko\u0303ikjale oma elu, suhetesse ko\u0303igi inimestega. Ja tekkis po\u0303nevustunne, kas ikka suudan seda :)"}, {"text_idx": "#000034", "text": "Olen meie kursusest ra\u0308a\u0308kides nimetanud seda elumuutvaks ja epohhiloovaks. O\u0303ppijaid oli 22, neist pooled Eestist ja pooled Euroopa riikidest (Poolast, Hollandist, Belgiast, S\u030cveitsist, Saksamaalt, Inglismaalt ja La\u0308tist). Lisaks po\u0308o\u0308rastele, ko\u0303iki emotsioone va\u0308lja toovaile ekstaatilistele tantsudele oli meil iga pa\u0308ev loovu\u0308lesanded, grupi- ja paaristo\u0308o\u0308d, rollima\u0308ngud, su\u0308vitsiminevad enesessevaatamised ja paaris hingamisseansid. Mul oli nii palju po\u0303nevaid ja su\u0308gavaid hingamisprotsesse. Na\u0308iteks oli mul u\u0308liemotsionaalne Vargama\u0308e protsess, kus samastusin Kro\u0303o\u0303daga ja elasin la\u0308bi ka sama loo ko\u0303ik u\u0308leja\u0308a\u0308nud vo\u0303imalikud arengustsenaariumid, Andrese pere juurest lahkumiseni ja Kro\u0303o\u0303da hu\u0308lgamiseni va\u0308lja. Elasin va\u0308lja ka oma 16 aasta tagust pikaajalise abielu purunemise ja lahkumineku valu. Ja va\u0308ljendasin seni va\u0308ljendamata viha eksabikaasa vastu, mille va\u0308lja elamise ja\u0308rel jo\u0303udsin leppimisse ja rahusse. Mul oli ka Libahundi ja Maimu protsess, kus to\u0308o\u0308tasin la\u0308bi veel su\u0308gavamaid kihistusi endas \u2013 mineviku suunas liikudes orjaajast ristiru\u0308u\u0308tlite tulekuni va\u0308lja. Ja mo\u0303istsin mida vallutajad siit otsisid ja mida vajasid ja mida samad energiad ikka veel soovivad vallutada ja purustada. Ja leidsin endast ka jo\u0303u sellele vastu seista ja teisigi vabaduse rajale juhatada. Mida ma u\u0308ha kindlamini tegemas olen. Muutus va\u0308ljendub minu kehas ja elus. Ja on valmis laienema!"}, {"text_idx": "#000035", "text": "BBTRSi eesma\u0308rk on vabastada ko\u0303ik keha pingevo\u0308o\u0308d, kuni energia voolab vabalt la\u0308bi su olemuse. Eelmistel kursustel ja omaette tehtud seanssidel saavutasin selle seisundi ainult seansi lo\u0303pus mo\u0303neks ajaks ja pa\u0308rast seanssi kogesin uuesti ko\u0303ike seda, mis ei lase energial vabalt voolata. Seekord oli ko\u0303ik teisiti. Jo\u0303udsin to\u0303esti va\u0308lja puhtasse energiasse ja puhtas energias kohtasin Maaema vo\u0303i Emakest Loodust. Ko\u0303ik see, mida olin kunagi o\u0303ppinud, kogenud vo\u0303i kuulnud, omandas uue ta\u0308henduse ja muutus uueks tervikuks. Sain aru, miks vana aja inimesed ei raiunud puud ega murdnud isegi oksa ilma luba ku\u0308simata, andeks palumata ja ta\u0308namata. Kui energia voolab vabalt la\u0308bi su olemuse ja sa tunnetad reaalselt Maaema, sa lihtsalt ei saa loodust kahjustada vo\u0303i la\u0308heneda sellele saaja mentaliteediga. See oleks orgaaniliselt vo\u0303imatu, sest see puu, see oks on tu\u0308kk sinust \u2013 sa ju ei raiu endal varvast maha, kui su\u0308u\u0308a tahad, edasise valu ja vaeva peale mo\u0303tlemata ..."}, {"text_idx": "#000036", "text": "Tekkis palju loomingulisi plaane, millest mo\u0303nda olen juba hakanud ellu viima ja palju alles ootab oma ja\u0308rge."}, {"text_idx": "#000037", "text": "Aita\u0308h, aita\u0308h, aita\u0308h o\u0303petaja Nisarga, kursuse korraldaja Kristina ja ko\u0303ik fantastilised grupikaaslased Eestist ja va\u0308lismaalt!"}, {"text_idx": "#000039", "text": "P.S. Aita\u0308h, majahaldur \u2013 olen ta\u0308nulik, et ta\u0308nu teie u\u0308u\u0308rilepingu kohesest lo\u0303petamisest keeldumisele on mul ikka veel alles biodu\u0308naamiliseks hingamiseks ha\u0308sti sobivad ruumid, kus on liikumisruumi, o\u0303hku ja vo\u0303imalus teha ko\u0303va ha\u0308a\u0308lt ilma naabreid suuremalt ha\u0308irimata!"}, {"text_idx": "#000040", "text": "Reet on inglise filoloog-pedagoog (1990) ja kirjaliku to\u0303lke magister (2004). Ta on osalenud enesearengukursustel 90. aastatest saadik, vabastavalt hinganud aastast 2002 ja olnud reiki juures aastast 2004. Alates aastast 2008 on ta osalenud erinevatel hingamisterapeutide va\u0308ljao\u0303ppekursustel, o\u0303ppinud Algallika terapeudiks 2008-2012 ja BBTRSi terapeudiks 2016-2018. 2021. aasta jaanuaris ta\u0308itub tal 10 aastat hingamisteraapia erapraksise avamisest Tartus."}, {"text_idx": "#000041", "text": "Reet on kooselus, viie lapse ema ja kahe lapselapse vanaema. Vabal ajal meeldib talle viibida looduses ja hoolitseda oma keha eest. Teda inspireerib muusika, luule, kirjandus ja kunst. Ta kaitseb elurikkust ning soovib na\u0308ha ja\u0308tkusuutlikuma ja sa\u0308ileno\u0303tkema elu vo\u0303idule pa\u0308a\u0308semist. Tema ideaal on kestlik kahanemine, mida saab teha lusti ja ro\u0303o\u0303muga, kui tunneme ennast ha\u0308sti ja inimsuhted on toetavad."}, {"text_idx": "#000042", "text": "Metsaku\u0308mbluse po\u0303hine enesetervenduskunsti kursus keset loodusva\u0308ge, Saare ja\u0308rve a\u0308a\u0308res"}, {"text_idx": "#000043", "text": "Kolmel pa\u0308eval, R, 11.09 kell 16.00 kuni P, 13.09 kell 16.00 Jo\u0303gevamaal Saare ja\u0308rve metsas toimuv metsaku\u0308mbluse po\u0303hine enesetervenduskunsti kursus, kus muudame tajusid peenemaks hingamise, aktiivmeditatsioonide, ha\u0308a\u0308litsemise, tantsu ja liikumisega. Kogeme su\u0308gavamal tasandil sealset haldjametsa ja tunneme ennast mo\u0303nusalt metsamajas, su\u0308u\u0308es taimetoitu ja tehes la\u0308bi saunarituaali."}, {"text_idx": "#000044", "text": "Metsaku\u0308mblus on looduse vahetu tajumine ko\u0303ikide meeltega. Seda on ko\u0303ige parem teha vanas metsas, kus elusorganismide vahel on va\u0308lja kujunenud toimiv koosto\u0308o\u0308vo\u0303rgustik ja peenemaks muutunud tajudega saab kogeda kogu elustiku terviklikkust, harmoonilisust, ro\u0303o\u0303mu ja rahu, mitte segadust, stressi ja leina nagu raiutud metsas. Saare ja\u0308rve u\u0308mbritseb suures osas looduslikus seisundis vana mets, lausa haldjamets ja seda me ko\u0303ikide meeltega tunnetama asumegi."}, {"text_idx": "#000045", "text": "Meelte peenemaks muutumiseks kasutame uudse kehateraapia meetodi, biodu\u0308naamilise hingamise ja traumavabastuse (BBTRS) elemente ja po\u0303himo\u0303tteid. BBTRS po\u0303hineb erinevate hingamistehnikate kombineerimisel terapeutilise teadliku liikumise ja tantsuga; spetsiaalsetel puudutus- ja kehato\u0308o\u0308 vo\u0303tetel; pingete vabastamise harjutustel; emotsioonide vallandamise ja meditatsiooni praktikate oskuslikul kombineerimisel."}, {"text_idx": "#000046", "text": "BBTRS on va\u0308lja kasvanud Wilhelm Reichi terapeutilisest la\u0308henemisest pehmetele kudedele ja Peter Levine\u2019i traumato\u0308o\u0308 mudelitest. Meetod on loodud selleks, et sulatada keha kaitsekihid ning vabastada mentaalne, fu\u0308u\u0308siline ja emotsionaalne pinge nii kehast kui meelest. BBTRS vo\u0303imaldab meil kogeda kogu inimtunnete diapasooni, avardades samal ajal vo\u0303imekust toetada ja omaks vo\u0303tta eluenergia vaba liikumist. Eesma\u0308rk on ligipa\u0308a\u0308s seisundile, kus energia voolab vabalt la\u0308bi su olemuse. Loe edasi: /"}, {"text_idx": "#000047", "text": "Inimene, la\u0308bi kelle olemuse energia vabalt voolab, on koosko\u0303las iseendaga ja kogu elavaga. Tema tajud muutuvad peenemaks ja meeled terasemaks. Ta muutub ko\u0303ige elavaga rahulikult koos eksisteerivaks lu\u0308liks suures tervikus ja tema su\u0308da ei luba tal ilma luba ku\u0308simata ja pa\u0308rast ta\u0308namata isegi oksakest murda, ra\u0308a\u0308kimata looduselt suuremahuliselt ja valimatult vo\u0303tmisest."}, {"text_idx": "#000048", "text": "Meelte teravnemisele aitab kaasa suurepa\u0308rases seisundis vana mets ja puhas looduskeskkond, hingav looduslik ja\u0308rv, eemaldumine linna mugavustest, ka\u0308rast ja tehnokeskkonnast, lihtne majake ja saun, taimetoit ning elamusterohke koolituse ka\u0308igus vormuvad la\u0308hedased ja toetavad suhted."}, {"text_idx": "#000049", "text": "Koolitab ja korraldab sertifitseeritud biodu\u0308naamilise hingamise ja traumavabastuse terapeut, ta\u0308iskasvanukoolitaja ettevalmistusega Reet Karro. Toitlustab ja saunarituaali korraldab ja\u0308rvemaja perenaine Marge Puuraid."}, {"text_idx": "#000050", "text": "Kursus leiab aset 48 tunni jooksul, reedel, 11.09 kella 16.00-st pu\u0308hapa\u0308eval 13.09 kella 16.00-ni ja maksab 220-440 \u20ac, olenevalt materiaalsest olukorrast. panustamissoovist ja ku\u0308lluse seisust. Kursusetasu sisaldab koolitust, kahte o\u0308o\u0308d ja\u0308rvemajas, kuute taimetoidueinet (O\u0303, H, L, O\u0303, H, L), parklakohta, o\u0303ppematerjale ja alkoholivaba saunao\u0303htut. Nende raha eest, kes rohkem panustavad, saab pakkuda soodustusi neile, kes seda vajavad."}, {"text_idx": "#000051", "text": "Pangaandmed ettemaksu tegemiseks: OU\u0308 Juugakoda, a/a EE752200221066957510 Swedbangas, viitenumber 202015. Palume registreerumise ja\u0308rel maksta koha kindlustamiseks 70 \u20ac ning u\u0308leja\u0308a\u0308nu vahetult enne kursust vo\u0303i sularahas kohapeal. Vo\u0303ib maksta ka ko\u0303ik kohe."}, {"text_idx": "#000052", "text": "Kursusel osalejail palutakse loobuda kursuse pa\u0308evadel vo\u0303i juba veidi varemgi alkoholist, tubakast, uimastitest, valuvaigistitest ja teistest retseptivabadest ravimitest, lihast-kalast, maiustustest, nutiseadmete kasutamisest muuks kui ha\u0308davajaliku info otsimiseks ja edasilu\u0308kkamatute ko\u0303nede tegemiseks ning kursusepa\u0308evadel mitte kasutada autot muuks kui asjade hoidmiseks. Loobume ka su\u0308nteetilistest puugi- ja po\u0303draka\u0308rbsepeletitest (Off), lubatud on looduslikud. Me ei korja taimi, seeni ega marju kaasaviimiseks, vo\u0303imalusel ei tapa ka putukaid, vaid peletame nad eemale."}, {"text_idx": "#000053", "text": "Oodatud on ko\u0303ik soovijad, nii naised kui mehed. Gruppi mahub 8 inimest."}, {"text_idx": "#000054", "text": "Osalemissoovi korral palume ta\u0308ita vorm kirjutada koolitused@juugakoda.ee vo\u0303i helistada tel 56492769."}, {"text_idx": "#000055", "text": "Koolitaja enda la\u0308bitud viimase koolituse muljed: "}, {"text_idx": "#000058", "text": "mida teeb biodu\u0308naamilise hingamise ja traumavabastuse terapeut enda toetamiseks\nKoolitusmuljed ja koolitustest ajendatud mo\u0303tted\nRaamatututvustused ja raamatutest ajendatud mo\u0303tted"}, {"text_idx": "#000059", "text": "mida teeb biodu\u0308naamilise hingamise ja traumavabastuse terapeut enda toetamiseks"}, {"text_idx": "#000060", "text": "Sellest veebist Juugakoda.ee on terapeut Reet Karro ettevo\u0303tte Juugakoda veebileht, kust leiab tervise-, enesearengu- ja koolitusinfot.\nOU\u0308 Juugakoda on aga teraapiate ja koolituste korraldamiseks loodud firma."}]